Sep 07,2018
డాలరు @ రూ.72
ముంబయి: రూపాయి పతనం కొనసాగుతోంది. అంతర్జాతీయంగా డాలర్‌కు డిమాండ్‌ పెరుగుతుండటంతో దేశీయ కరెన్సీ రూపాయి విలువ అంతకంతకూ క్షీణిస్తోంది. గురువారం నాటి ట్రేడింగ్‌లో మరింత పతనమైన రూపాయి చరిత్రలో తొలిసారిగా 72 మార్క్‌ను తాకింది. గురువారం ట్రేడింగ్‌ ఆరంభంలో రూపాయి కాస్త కోలుకున్నట్టు కన్పించింది. ట్రేడింగ్‌ తొలి గంటల్లో 9 పైసలు పుంజుకున్న రూపాయి డాలరుతో పోలిస్తే రూ.71.66 వద్ద ట్రేడ్‌ అయ్యింది. అయితే ఈ ఆనందం ఎంతోసేపు నిలవలేదు. బ్యాంకులు, దిగుమతిదారుల నుంచి డాలర్‌కు డిమాండ్‌ అంతకంతకు పెరగడంతో పాటు అంతర్జాతీయ వాణిజ్య పరిస్థితుల్లో అనిశ్చితులు, చమురు ధరలు పెరగడం తదితర కారణాలతో తాజాగా రూపాయి విలువ మళ్లీ క్షీణిస్తూ వచ్చింది. ఈ క్రమంలో రూపీ ప్రతిష్టాత్మకమైన రూ.72ల మార్క్‌ను దాటి రూ.72.09 స్థాయికి చేరింది. ఆ తరువాత ఊగిసలాడిన రూపాయి విలువ మార్కెట్లు ముగిసే సమాయానికి రూ.72లకు స్వల్ప దిగువన ముగిసింది. కాగా గత ఐదేళ్లలోలేని విధంగా డాలరుతో మారకంలో రూపాయి గడిచిన నెల రోజుల్లోనే 5 శాతం పతనంకాగా.. ఏడాది కాలంలో 13 శాతం బలహీనపడింది. అమెరికన్‌ ఫెడరల్‌ రిజర్వ్‌ వచ్చే నెలల్లో నగదు సరఫరాను తగ్గించనున్నట్లు ప్రకటించింది. ఇందులో భాగంగా త్వరలోనే వడ్డీరేట్లు పెంచే కసరత్తు చేస్తోంది. దీంతో వర్థమాన దేశాల మార్కెట్లలో పెట్టుబడి పెట్టిన ఎఫ్‌ఐఐలు తిరిగి తమ పెట్టుబడులను వెనక్కి తీసుకొనే ప్రక్రియను కొనసాగిస్తున్నాయి. దీంతో పెట్టుబడులు తరలిపోవడం వల్ల వర్థమాన దేశాల కరెన్సీలు అమ్మకాల వత్తిడిని ఎదుర్కొంటాయి. మరోవైపు వ్యాపారవేత్తలు ముందు జాగ్రత్త చర్యగా డాలర్ల కొనుగోళ్లకు ఆసక్తి చూపుతున్నారు.
మీ స్నేహితులకు రికమెండ్ చెయ్యండి